*Na temelju Programa rada za 2023. donesenog na 5. sjednici Skupštine TZ grada Šibenika, Turistička zajednica grada Šibenika raspisuje:*

***JAVNI POZIV ZA SUFINANCIRANJE OBNOVE STOLARIJE U STAROJ GRADSKOJ JEZGRI***

***PREDMET JAVNOG POZIVA***

*Predmet Javnog poziva je sufinanciranje obnove stolarije u staroj gradskoj jezgri sredstvima iz proračuna TZ grada Šibenika, prema Programu rada TZ grada Šibenika za 2023. godinu. Proračun za ovu namjenu za ovu godinu iznosi 15.000 eura, a sufinancirati će se 50% ukupnog ulaganja u maksimalnom iznosu od 3.000 eura po prijavljenom subjektu, odnosno TZ će snositi trošak do 1.500,00 EUR ( s PDV-om ). U slučaju maksimalnog iznosa potpore moći će se iz navedenog proračuna sufinancirati 10 objekata*

***OPIS I CILJEVI PROGRAMA***

***Programom ,Sufinanciranja obnove stolarije“*** *koji je u skladu sa Strategijom održivog razvoja stare gradske jezgre Grada Šibenika tj. Strategijom regenerativnog razvoja nastoji se potaknuti ugradnja i korištenje vanjske stolarije u drvu zbog tradicionalnih i estetskih razloga te poboljšanja energetske učinkovitosti samih objekata kao i zbog poticanja lokalnog gospodarstva.*

*Stara gradska jezgra Šibenika je definirana zaštićena cjelina i jedan je od najizrazitijih spomenika srednjovjekovnog urbanizma na istočnoj obali Jadrana , zajedno sa tvrđavama čini naš najvrjedniji resurs kao i najvažniji turistički potencijal. Dijelom devastirana razaranjima u proteklim ratovima te dugogodišnjom sustavnom zanemarenošću neprimjerenom njenom kulturno povijesnom bogatstvu, ovim simboličnim projektom nastojimo potaknuti investiciju kao i probuditi svijest stanovnika kao i korisnika objekata o zaštiti prostora u kojem žive i djeluju.*

*Program poticaja je namijenjen stalnom stanovništvu te vlasnicima kuća i stanova u staroj gradskoj jezgri . Troškovi života, naročito obnove stambenog prostora, u zaštićenoj gradskoj jezgri znatno su viši u odnosu na ostale dijelove Šibenika, stoga TZ grada Šibenika iz vlastitih izvora subvencionira zamjenu vanjske stolarije za stambene objekte u staroj gradskoj jezgri.*

***UVJETI ZA ODOBRENJE SUFINANCIRANJA***

***Korisnici Programa moraju biti punoljetne fizičke osobe koje ispunjavaju sljedeće uvjete:***

* *objekt za koji se planira provedba projekta mora se nalaziti na području stare gradske jezgre Grada Šibenika*
* *da prijavitelj posjeduje dokaz o vlasništvu nad objektom za koji se planira provedba projekta*
* *da prijavitelj prihvaća opće uvjete zajedničkog sudjelovanja u Programu sukladno Javnom pozivu*
* *da prijavitelji podnose Zahtjev tj.prijavni obrazac uz koji prilažu troškovnik tj. ponudu izvođača i svu u prijavnom obrascu navedenu dokumentacija*
* *da imaju osigurana vlastita sredstva u provedbi projekta za koji se traži subvencioniranje*

***Korisnici Programa mogu biti i fizičke osobe suvlasnici višestambene zgrade koji se na Javni poziv prijavljuju putem upravitelja zgrade ili ovlaštenog suvlasnika zgrade pod uvjetima:***

* *zgrada u kojoj se planira provesti projekt nalazi se na području stare gradske jezgre Grada Šibenika*
* *postoji suglasnost svih suvlasnika za provedbu projekta u zajedničkom objektu*
* *prijavitelji posjeduju dokaz o vlasništvu nad objektom za koji se planira provedba projekta*
* *prijavitelji prihvaćaju opće uvjete zajedničkog sudjelovanja u Programu sukladno Javnom pozivu*
* *da prijavitelji podnose Zahtjev tj.prijavni obrazac uz koji prilažu troškovnik tj. ponudu izvođača i svu u prijavnom obrascu navedenu dokumentacija*
* *da imaju osigurana vlastita sredstva u provedbi projekta za koji se traži subvencioniranje*

***Korisnik subvencije će dobiti sredstva poticaja u roku od 15 dana nakon završetka projekta a po odluci Povjerenstva nakon kontrole završenih radova. .***

***Potrebna dokumentacija****:*

* *ispunjeni obrasci: Prijavni obrazac, Izjava o prihvaćanju općih uvjeta*
* *preslika osobne iskaznice vlasnika objekta*
* *vlasnički list za objekt za koji se traži sufinanciranje*
* *troškovnih radova tj. ponudu izvođača*
* *druga dokumentacija na zahtjev Povjerenstva*

***ROK ZA PODNOŠENJE ZAHTJEVA***

*Dokumentaciju pravovaljano ispunjenu, te potpisan obrazac dostaviti poštom ili osobno u Turističku zajednicu grada Šibenika, na adresi Fausta Vrančića 18, 22 000 Šibenik , s naznakom za Javni poziv „Sufinanciranje stolarije u staroj gradskoj jezgri“.*

*Rok podnošenja prijava je do 28.04.2023. godine ( u obzir dolaze i kandidature s datumom otpreme pošte od 28.04.2023. )*

***KRITERIJ ZA OCJENU ZAHTJEVA***

***Kriterij za odabir projekta ugradnje nove, energetski učinkovite vanjske stolarije su sljedeći:***

*1. Opće stanje vanjske stolarije obiteljske kuće, odnosno stana.*

*- vanjska stolarija bit će zamijenjena energetski učinkovitom vanjskom stolarijom na način da prednost pri odabiru imaju projekti onih kuća, odnosno višestambenih zgrada čija je postojeća vanjska stolarija u lošijem stanju;*

*a) Jednostruko stakla - 10 bodova*

*b) Dvostruko staklo - 5 bodova*

*c) Dvostruko i trostruko izo staklo - 0 bodova*

*2. Ako prijavitelj ima prebivalište na adresi prijavljenog objekta na području stare gradske jezgre Grada Šibenika – 10 bodova*

*3. Pojedinačno zaštićeno kulturno dobro - 15 bodova*

*U slučaju jednakog broja bodova, prednost imaju prijave koje su zaprimljene od strane prijavitelja koji imaju prebivalište  na adresi prijavljenog objekta*

***OPIS TEHNOLOGIJA I RJEŠENJA KOJI ĆE SE POTICATI***

*Programom će se sufinancirati troškovi nabave i ugradnje nove, energetski učinkovite drvene vanjske stolarije .*

*Sva vanjska stolarija na pročeljima građevina treba biti drvena, izrađena od kvalitetnog drva. Nije moguće subvencioniranje postavljanja plastične ili aluminijske stolarije*

*a) Prozori*

*Prozori na pročeljima stambenih građevina u povijesnom dijelu grada gotovo svi su dvokrilno zaokretni, izuzev jako malih prozorčića koji mogu biti jednokrilni, što se kod zamjene novih prozora treba ponoviti. Za male jednokrilne prozorčiće moguće je da prozor bude otklopno-zaokretni.*

*Krovni prozori trebaju biti jednokrilni, otklopno-zaokretni. Obrada može biti natur drvo sa zaštitnim premazima.*

*Karakteristična horizontalna podjela prozorskih krila na dva ili tri dijela (za manje prozore) treba se ponoviti kod zamjene prozora na mjestima gdje su takvi prozori zatečeni.*

*Ako je na pročelju kuće istaknut prozor „žburt“, treba ga se obnoviti i popraviti ili je moguća izrada novog prozora po uzoru na postojeći, sa svim podjelama i ostakljenjima.*

*Ako su na pročelju kuće zatečeni dvostruki prozori bez sjenila, treba ponoviti dvostruke prozore koji će se izraditi po uzoru na zatečene*

*Bojanje stolarije/prozora može biti u sivkasto-bijelom tonu za prozore koji imaju sjenila (grilje ili škure) ili u tamno zelenom (odabrani RAL) kod dvostrukih  prozora.*

*Kod izrade novih (uobičajenih) prozora moguća je ugradnja dvostrukog izo-stakla.*

*b) Sjenila za prozore*

*Trebaju biti drvena (drvene grilje ili škure), te se trebaju postaviti tamo gdje su zatečeni ili su evidentno postojali i izrađuju se po uzoru na zatečene.*

*Okov za grilje ili škure treba biti od kovanog željeza, izrade po uzoru na tradicijski okov; bojanje okova crnom ili tamno sivom bojom za metal.*

*Boja za grilje ili škure treba biti tamno zelena (odabrani RAL, RAL 6016 TURQUOISE GREEN)*

*Drvene grilje ili škure za uobičajeno dvokrilne, zaokretne. Iznimno kod malih prozora mogu biti jednokrilne, zaokretne.*

*Kod nekih drvenih grilja, obično za veće prozore postoji mogućnost da se donji dio grilje djelomično može djelomično otklopiti, što treba ponoviti ukoliko je zatečeno.*

*c) Vrata i izlozi*

*Ulazna vrata na kućama u povijesnoj jezgri su uglavnom puna drvena ili djelomično ostakljena s kovanom rešetkom. Ovisno o starosti te stilskoj i povijesnoj vrijednosti kuće, kao i zatečenim vratnicama na pročelju, mogu se odrediti izgled i uvjeti za ulazna vrata i to isključivo Posebnim uvjetima za svaku pojedinačnu kuću.*

*Povijesne drvene vratnice sa stilskim ukrasima se trebaju zadržati i restauratorskim metodama obnavljati.*

*Izrada i postava novih drvenih vrata, ulaznih vrata za stambenu kuću, vrata za poslovne prostore te eventualno za izloge koji će biti ostakljeni mogu se odrediti isključivo uz Posebne uvjete.*

***Tijekom provedbe projekta, nakon odabira objekata za obnovu stolarije, potrebno je zatražiti izdavanje Posebnih uvjeta za svaku pojedinačnu građevinu od Konzervatorskog odjela Ministarstva kulture u Šibeniku.***

***NADZOR NAD PROVEDBOM PROGRAMA***

*Za provođenje Programa nadležno je Povjerenstvo za izradu i provedbu Programa „Stara gradska jezgra - obnova stolarije" u kojem će biti predstavnik TZ grada Šibenika , Grada Šibenika i Konzervatorskog Zavoda (u daljnjem tekstu: Povjerenstvo). Povjerenstvo provodi kontrolu na terenu prilikom kontrole prijave korisnika za sufinanciranje te po završetku ugradnje vanjske stolarije. Povjerenstvo može po potrebi zatražiti i dodatnu dokumentaciju radi jasnijeg obrazloženja zahtjeva korisnika sufinanciranja.  Konačnu odluku o dodjeli subvencija donosi Povjerenstvo.*

***IZVJEŠĆIVANJE I PLAN PROMOCIJE***

*Nakon objavljivanja Javnog poziva na web stranici TZ Grada Šibenika i lokalnim medijima u trajanju od 30 dana, Povjerenstvo će vršiti obradu zahtjeva pristiglih po ovom Programu te će pratiti realizaciju istog. U slučaju nedovoljnog broja zainteresiranih korisnika, poziv se ponovo objavljuje za neiskorištena sredstva do potpunog iskorištenja a najduže 6 mjeseci od prvog poziva.*

*Postupak odabira prijava vrši se na temelju „Programa sufinanciranja stolarije – stara gradska jezgra“ koji je objavljen na* [*www.visitsibenik.hr*](http://www.visitsibenik.hr)

*O rezultatima Javnog poziva prijavitelji će biti pismeno obaviješteni najkasnije u roku od 10 dana od završetka Javnog poziva. Odabrani korisnici obvezni su potpisati ugovor s TZ grada Šibenika u roku od 15 dana od objave rezultata. Rok za provedbu projekta je do kraja 2023. godine.*

*TZ grada Šibenika*

*Dino Karađole*